BESLUTNING(1)

om situationen i Congo-Brazzaville

Den Paritetiske Forsamling AVS-EU,

- forsamlet i Strasbourg (Frankrig) den 29. marts - 1. april 1999,

- der henviser til sine tidligere beslutninger,

A. der er dybt bekymret over den yderst spændte situation, som er opstået i Congo efter mange måneders relativ ro, og som giver sig udslag i hyppige og voldelige sammenstød mellem regeringsstyrker og private militser,

B. der henleder opmærksomheden på, at de brutale kampe mellem militser og den regulære hær, der får støtte fra angolanske styrker, som hovedsagelig udkæmpes omkring hovedstaden og i den sydlige del af landet, allerede har kostet mange tusinde ofre i civilbefolkningen,

C. der fordømmer voldshandlingerne, som navnlig er blevet begået af militserne, de vilkårlige fængslinger og henrettelser uden rettergang, samt det voksende antal menneskerettighedskrænkelser,

D. der navnlig er bekymret over de lidelser, der påføres det congolesiske folk, som på grund af de genopblussede kampe er blevet tvunget til at flygte ind i landet eller til Den Demokratiske Republik Congo, og som er foruroliget over, at mange hundrede personer er døde under flugten,

E. der er bekymret over den forværrede humanitære situation i Congo, og som navnlig henleder opmærksomheden på de store problemer, der er med at få fødevareforsyninger og medicin frem, samt på, at hovedstaden ofte er uden vand og elektricitet,

F. der gør opmærksom på, at den meget usikre situation i Congo gør hjælpeorganisationernes arbejde yderst vanskeligt, og at plyndringer bliver mere og mere almindelige,

G. der er bekymret over udbredelsen af våben i hele landet, hvilket forstærker det fremherskende klima af usikkerhed, og som bemærker den indsats, som de congolesiske myndigheder gør for at afvæbne befolkningen,

H. der er forfærdet over den til ligegyldighed grænsende passitivitet, som det internationale samfund har udvist med hensyn til den dramatiske situation i Congo, og som navnlig beklager EU's manglende initiativer og undladelse af at gribe ind i denne konflikt trods den store risiko for, at situationen eskalerer, og voldshandlingerne spredes til hele Centralafrika,

I. der er klar over, at det er yderst hastende at få brudt den onde cirkel af vold i Congo og endelig få påbegyndt opgaven med at genopbygge landet, hvilket ikke kan ske, før der er blevet etableret et klima af national forsoning,

1. fordømmer de voldshandlinger, der begås i Congo, og opfordrer kraftigt både militserne og regeringsstyrkerne til at beordre en standsning af voldelighederne;

2. mener, at national forsoning er den eneste måde, hvorpå der kan genoprettes fred og stabilitet i landet; anmoder i den forbindelse de congolesiske myndigheder om at vise vilje til at fremme forsoningen og lette den politiske spænding ved at tillade landets tidligere ledere at vende tilbage til Congo, for således at skabe mulighed for at etablere en dialog mellem alle landets politiske og sociale bevægelser, og få gang i den demokratiske proces igen;

3. opfordrer desuden de congolesiske myndigheder til at indlede drøftelser, der kan føre til genindførelse af retsstatsprincipper og demokratiske institutioner i Congo gennem udarbejdelse af en ny forfatning og afholdelse af frie og demokratiske valg;

4. beklager, at Den Europæiske Union, som har vigtige forpligtelser over for sine afrikanske partnere, ikke i højere grad er involveret i løsningen af de konflikter, der breder sig på det afrikanske kontinent; opfordrer navnlig Rådet og Kommissionen til at fremme den nationale forsoning i Congo;

5. håber i den forbindelse, at udenlandsk intervention af enhver art, herunder også militær intervention, hurtigt vil blive bragt til ophør;

6. opfordrer Kommissionen til at fremskynde den humanitære bistand til det congolesiske folk;

7. opfordrer alle parterne i den congolesiske krise til at garantere sikkerheden for humanitære organisationers hjælpepersonale og gøre det lettere for nødhjælpsforsyninger til landets befolkning at nå frem;

8. pålægger sine formænd at sende denne beslutning til AVS-EU-Rådet, Kommissionen, FN's og OAU's generalsekretærer samt myndighederne i Congo-Brazzaville.

(1) Vedtaget af Den Paritetiske Forsamling AVS-EU den 1. april 1999 i Strasbourg (Frankrig).